En sjette minkfarm er nu ramt af covid-19.  Og det er ikke kun minkene på farmen i Hjørring Kommune, der er smittet. TV2 Nord har været i kontakt med pelsdyravler Flemming Christensen, der ejer minkfarmen. Han bekræfter, at der både er smitte blandt minkene, men også at han selv er testet positiv for covid-19. Flemming Christensen fortæller også, at minkfarmen nu er underlagt strenge restriktioner. For eksempel skal besøgende bære særligt beskyttelsesudstyr, gå i bad og vaske deres tøj efter, at de har været inde på farmen. Jernring rundt om farmen Med de skærpede restriktioner vurderer Fødevarestyrelsen og sundhedsmyndighederne, at det er forsvarligt at lade minkene leve videre. - For at undgå smitte uden for minkfarmen, har vi, ligesom med de andre smittede farme, lagt en jernring rundt om den. Det gjorde vi allerede, da vi fik mistanke til smitten, siger Nikolas Hove, der er beredskabschef i Fødevarestyrelsen. Minkejeren skal derudover dagligt optælle sine mink for at dokumentere, at ingen er løbet væk.

Referat:
Onsdag blev der konstateret covid-19 hos mink og indehaver på farm ved Hirtshals.